**БАТЛАВ.**

**УЛСЫН ИХ ХУРЛЫН ГИШҮҮН Б. ПҮРЭВДОРЖ**

**А.АДЪЯАСҮРЭН**

**Ц.ТУВААН**

**ТЭТГЭВРИЙН ДООД ХЭМЖЭЭГ ИНДЕКСЖҮҮЛЭХ ТУХАЙ**

**ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг. Хуулийн төсөл боловсруулах болсон үндэслэл, шаардлага**

Дэлхий нийтийг хамарч цар тахал тархсан сүүлийн хоёр жилд улс орны эдийн засаг төдийгүй аж ахуй нэгжүүдийн үйл ажиллагаа, айл өрхийн амьдрал хүнд сорилтыг туулж байна. Тээвэр ложистикийн хүндрэл, хилийн хориг, импортын тэг зогсолттой давхцан Засгийн газраас шатахууны үнэ чөлөөлөх шийдвэр гаргасан нь өргөн хэрэглээний барааны үнэ ханшийг хөөрөгдөөд байна.

2021 оны арванхоёрдугаар сарын эцсийн байдлаар улсын хэмжээнд инфляцын түвшин 13.4 хувь, Улаанбаатар хотод 14.8 хувьд хүрчээ. Манай улсын инфляцын өсөлтийн 50 хувийг импортын бараа бүтээгдэхүүн, тээврийн үнийн өсөлт бүрдүүлж байгаа бол үлдсэн 50 хувийг хүнсний бүтээгдэхүүн, тэр дундаа мах, махан бүтээгдэхүүн эзэлдэг. Хэдийгээр Засгийн газраас 2021 онд эдийн засгаа сэргээх бодлого хэрэгжүүлж байгаа ч иргэдийн хэрэглээ дөрвөн улирал дараалан буураад байна.

Үнийн өсөлт буюу инфляцийн шалтгааныг тээвэр ложистикийн гацалт, шатахууны  үнэ нэмэгдсэнээс болсон гэж тайлбарлаж байгаа боловч суурь шалтгаан нь Засгийн газрын эдийн засгийн бодлогын алдаанд оршиж байна. Иймээс ч инфляцыг төрийн “үл үзэгдэх татвар” гэж нэрлэсээр ирсэн. Инфляц, өргөн хэрэглээний бараа, үйлчилгээний үнийн өсөлтийн хохирогчид нь бага дунд орлоготой иргэд байдаг. Ялангуяа тэтгэврийн орлогоор амьдралаа залгуулж буй ахмад настнуудад хамгийн хүндээр тусч байна. 2020 оны байдлаар 422 967 ахмад тэтгэврийн орлогоор амьдарч байгаагийн 385 197 нь 500 мянган төгрөгийн тэтгэвэр авч байна. Үүнээс, 68 635 ахмад 300 000 төгрөг, 7 512 ахмад 314 000 төгрөг, 158 653 ахмад 350 000 төгрөгийн тэтгэврийн орлоготой байна. Эдгээр ахмадууд тухайн цагтаа нийгмийн даатгалд төлж байсан мөнгөний хэмжээ Засгийн газрын хэрэгжүүлсэн буруу бодлогын золиос болох учиргүй юм. Монгол Улсад үйлчилж байгаа нийгмийн хамгааллын бодлого шинэчлэгдэн өөрчлөгдсөөр байгаа боловч тэтгэврээр амьдралаа залгуулж буй ахмадууд амьдралын наад захын хэрэгцээгээ хангаж чадахгүй байдалд байгаа юм.

Төрөөс хүн амын нийгмийн хамгааллыг  сайжруулах, нийгмийн даатгалын тогтолцоог боловсронгуй болгох, улс орныхоо онцлогт нийцсэн тэтгэврийн шинэчлэлийн бодлогыг  хэрэгжүүлэхэд чиглэсэн “Төрөөс тэтгэврийн шинэчлэлийн талаар 2015-2030 онд баримтлах үндсэн чиглэлийн “2.1.1-д Монгол Улсын ахмад настан бүр орлогын наад захын баталгаат тэтгэврээр хангагдах;”, “3.2.16-д тэтгэврийн хэмжээг жил бүрийн үнийн өсөлт болон дундаж цалин хөлсний өсөлттэй уялдуулан нэмэгдүүлж, шаардагдах хөрөнгийг төсөвт тусгаж байх;”-аар, Монгол Улсын Засгийн газрын 2016-2020 онд хэрэгжүүлэх үйл ажиллагааны хөтөлбөрт “3.23-т Тэтгэвэр, тэтгэмж, цалинг үе шаттай нэмэгдүүлнэ.”, “3.3.24-т Тэтгэврийн зөрүүг ойртуулах, зээлийн хүүг бууруулах бодлого баримтална.” гэж тус тус заасан. Эдгээр зорилтын хүрээнд тэтгэврийн доод хэмжээг индексжүүлэх шаардлага зайлшгүй тулгарч байна.

Жил бүр гадаад валютын ханшийн чангарал, инфляц, өргөн хэрэглээний бараа, үйлчилгээний үнийн өсөлтөөс хамаарч ахмад настнуудын тэтгэврийн хэмжээ үнэгүйдэж байгааг  нөхөх зорилгоор тэтгэврийн доод хэмжээг индексжүүлэх тухай хуулийг Улсын Их Хурал батлан гаргах  шаардлага үүсэж байна.Засгийн газраас хэрэгжүүлж буй Нийгмийн хамгааллын бодлого тухайн зорилтот бүлэгтээ үр өгөөжтэй, хүртээмжтэй байх, цаашлаад дэлхийн жишигт нийцүүлэн шинэчлэх асуудлыг Улсын Их Хурлаас батлан гаргах зайлшгүй шаардлагатай юм.

**Хоёр. Тэтгэврийн доод хэмжээг индексжүүлэх тухай хуулийн зорилго, ерөнхий бүтэц, зохицуулах харилцаа, хамрах хүрээ**

Хуулийн төсөл 4 бүлэг 9 заалттай. Инфляц, үнийн өсөлтөөс хамгаалахын тулд хамгийн бага хэмжээний тэтгэвэр авч байгаа ахмадууд энэ хуулийн үйлчлэлд хамаарна. Алл улсын мөнгөн тэмдэгт гадаад валютын ханшийн чангаралт, инфляцад өртөж үнэгүйдэж байдаг. Энэ нь хүн амын орлого буурч байгааг харуулах үзүүлэлт юм. Харамсалтай нь хөгжиж буй орнуудын инфляцын түвшин болон үндэсний валютын ханшийн сулрал өндөр байдаг бөгөөд бага орлоготой иргэдийн орлогыг индексжүүлэх замаар хамгаалж болдог.

**Гурав. Тэтгэврийн доод хэмжээг индексжүүлэх тухай хууль батлагдсанаар үүсч болох эдийн засаг, нийгэм, хууль зүйн үр дагаврын талаар**

Хуулийн төсөл батлагдсанаар бага хэмжээний орлоготой иргэд болон тэтгэвэр авагч ахмадуудын амьжиргаа, амьдралын чанар сайжирч, тэтгэврээ олон сар, жилээр барьцаалж зээл авах нөхцөл буурна.

**Дөрөв. Тэтгэврийн доод хэмжээг индексжүүлэх тухай хууль батлагдсантай холбогдуулан нэмэлт, өөрчлөлт орох хуулиуд**

Хуулийн төсөл Үндсэн хууль болон бусад хуульд нийцэж байгаа бөгөөд хуулийн төсөлтэй холбогдуулан шинээр хуульд нэмэлт өөрчлөлт орохгүй бөгөөд дагалдан хууль батлахгүй.

--- оОо ---

ХУУЛЬ САНААЧЛАГЧИД